موسمے چمّاں پتاتہ بان دنزین اِنت تئی
بے من ءَ مھر ءِ ھمُک دیوان دنزین اِنت تئی
سِتک ءِ دل پہ کعبہ ءَ ھَجّ ءَ بُرو پلگار بِئے
کہ اِد ءَ نیکراھی ءِ ایمان دنزین اِنت تئی
نوبتے اَنچیں کہ اَتکہ چمّ ءُ دل کُوراں منی
منؔد سُتکہ گوں پُراں بولاؔن دنزین اِنت تئی
دل زھیر ءِ آسیاب ءَ من وتی دُرشتہ گُش ئے
مُشتگیں مھر ءِ پد ءَ جوھان دنزین اِنت تئی
پرچی ءَ باریں ترا چو نام ءُ دپ دھر ءَ کُتہ
ھَو بلوچی پُر مڑاھیں شان دنزین اِنت تئی
بے میار ءَ زندگیں مُرگانی میتّ چِست بنت
زُلم ءِآس ءَ گوں شریفؔ گیابان دنزین اِنت تئی
شریف مومؔن
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
مرچاں مردُم گوں وتا گیش نہ اِنت
ائے ھما اِنت بلئے اِیش نہ اِنت
چہ تئی رنجانی بلاھیں ٹپّ اَں
شُکریں اللہ ءِ مئے دل ریش نہ اِنت
مھر ءِ نام ءَ پہ گنوکی مرواؔ
زندگی انگت ءَ درویش نہ اِنت
چکّ ءَ ترّین اَں ءُ چاراں سھتے
جند ءِ ساھگ چہ من ءَ پیش نہ اِنت
سنٹیں چّمانی تماھاں پہ شریفؔ
مارا ارسانی نوں اندیش نہ اِنت
شریف مومؔن
۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔